KIRJALLINEN KYSYMYS E-2608/97 komissiolle esittäjä(t): Florus Wijsenbeek (ELDR) (1. syyskuuta 1997)

Aihe: Siirtymäajat kuorma-autojen suurimmille sallituille mitoille

Tietääkö komissio, että 1. tammikuuta 2007 asti eri jäsenvaltioissa voi olla, tieliikenteen ajoneuvojen suurimmista mitoista ja suurimmista painoista annetun direktiivin 96/53/EY ((EYVL L 235, 17.9.1996, s. 59. )) mukaisesti, erilaisia siirtymäaikoja sen suhteen, milloin kuorma-autojen on täytettävä nämä määräykset? Syy siihen on, että kukin jäsenvaltio saa käytännössä itse päättää noudattamastaan siirtymäajasta.

Onko komissio lisäksi tietoinen, että sellaiset erot siirtymäajoissa voivat johtaa suuriin ongelmiin kuljetusliikkeille, jotka usein tarjoavat rajat ylittäviä palveluita, ja että kukin jäsenvaltio voi pakottaa kuljetusliikkeet noudattamaan juuri niitä siirtymäaikamääräyksiä, jotka kyseisessä valtiossa ovat voimassa?

Niin syntyy ehkä tilanteita, joissa kuljetusliikkeitten on täytettävä saman aikaisesti eri jäsenvaltioiden erilaiset ajoneuvojen mittoja koskevat vaatimukset, joka puolestaan saattaa vääristää kuljetusliikkeiden keskinäistä kilpailua.

Eikö komissio katso siten, että unionissa, jossa henkilöiden, tavaroiden ja palvelujen vapaa liikkuvuus ei ole vain mahdollista, vaan keskeisen tärkeää, ei pitäisi vallita sellaisia suurimpia mittoja ja suurimpia painoja koskevia siirtymäaikojen eroja tai yhdenmukaistamattomuutta, että rajat ylittävää liikennettä harjoittavien kuljetusyritysten on mahdotonta toimia tehokkaasti ja että yritykset sen johdosta menettävät investoimansa pääoman?

Voiko komissio tehdä ehdotuksia, joilla huolehditaan, että kyseiset siirtymäajat yhdenmukaistetaan kaikissa jäsenvaltioissa siten, että mitään kilpailun vääristymistä ei tapahdu ja kuljetusalan yrityksille ei aseteta velvoitteita, joita ne eivät voi täyttää?

Jos komissio voi tehdä sellaisia ehdotuksia: miten se tapahtuu? Ja ellei voi, niin miksi?

Komission jäsenen Neil Kinnockin komission puolesta antama vastaus (18. syyskuuta 1997)

Komissio on todellakin tietoinen eroista, joita voi esiintyä ajoneuvojen suurimmissa sallituissa mitoissa, kun jäsenvaltiot antavat nykyisille ajoneuvoille eri pituisia siirtymäaikoja * niin sanotut saavutetut oikeudet *, jotka voivat ulottua 31. joulukuuta 2006 asti direktiivin 96/53/ETY 4 artiklan 6 kohdan mukaisesti.

On kuitenkin huomattava, että erot ajoneuvojen mitoissa juontavat juurensa ennen direktiivin 96/53/ETY voimaantuloa edeltäneeltä ajalta. Silloin jäsenvaltiot saattoivat antaa omat sääntönsä maan sisäisessä liikenteessä käytettävien ajoneuvojen enimmäismitoista.

Lisäksi tiettyjen tieliikenteen ajoneuvojen painoista, mitoista ja eräistä muista teknisistä ominaisuuksista annetun direktiivin 85/3/ETY ((EYVL L 2, 3.1.1985. )) (joka on korvattu direktiivillä 96/53/ETY) seurauksena on vuodesta 1985 ollut voimassa standardi kansainvälisessä liikenteessä käytettäviä ajoneuvoja varten.

Komissio pitää tätä ongelmaa merkitykseltään vähenevänä ja mahdollisuutta saavutettujen oikeuksien rajoitettuun jatkamiseen pragmaattisena ratkaisuna. Vaihtoehtoinen ratkaisu olisi ollut velvoittaa kaikki ajoneuvot noudattamaan direktiivin enimmäismittoja sen voimaantulopäivästä alkaen. Arvoisan parlamentin jäsenen mainitsemia kilpailua vääristäviä tilanteita ei tällöin olisi enää voinut syntyä, mutta samalla olisi jouduttu välittömästi hylkäämään lukuisia käytössä olevia liian suuria ajoneuvoja.

Komissiolla ei siten ole aikomusta tehdä tähän asiaan liittyviä lisäehdotuksia.